جمهورية وسط إفريقيا

لجمهورية د وسط إفريقيا (ب لفرانساوية: République centrafricaine - ب السانݣو: Ködörösêse tî Bêafrîka) هي بلاد ماكاطلش على لبحر جات ف وسط إفريقيا. تاتحدها تشاد من الشمال، السودان من الشمال الشرقي، جنوب السودان من الشرق، جمهورية لكونݣو الديموقراطية و جمهورية لكونݣو من لجنوب، و لكاميرون من لغرب.

لبلاصة اللي فيها لجمهورية د وسط إفريقيا كانت مسكونة من الناس من بزاف د لوقت، ولكن لبلاد ديال دابا و لحدود ديالها تدارو من وقت ليستسعمار لفرانساوي، اللي بدا ف اللخر د لقرن 19. بقات لبلاد مستعمرة د فرانسا تال لعام 1960، و هو لعام اللي ستاقلاًت فيه (نهار 13 غشت). من لوقت د ليستيقلال تال دابا دازو بزاف د لمشاكيل السياسية ف لجمهورية د وسط إفريقيا و كانو بزاف د لمحاولات د لينقيلابات و لمدابزات. من 2012 كاينة واحد لحرب أهلية ف لبلاد اللي داخلين فيها بزاف د لحركات مسلحة.

تيسكنو ف لجمهورية د وسط إفريقيا تقريبا 4 د لمليون و نص د الناس، و لعاصمة ديالها هي بانݣي. اللغات الرسمية د لبلاد هوما لفرانساوية و السانݣو، و لفلوس اللي كاتخدًم هي لفرنك سي إف آ د وسط إفريقيا. واخا فيها احتياطات كبيرة ديال ليورانيوم و الدهب و لماس، كاتعتابر جمهورية وسط إفريقيا من أفقر لبلدان فلعالم و من 10 د أفقر لبلدان ف إفريقيا.

 مصادر 


تصنيف:بلدان د إفريقيا
تصنيف:مقالات فيها مصدر و 3000 بايت